In nomine Domini, Amen. Nos Stephanus, decanus Oschariensis, notum facimus universis presentes litteras inspecturis quod Radulphus de Visein, dictus Ligaigueres, et Osanna, uxor ejus, in nostra presentia constituti, recognoverunt et confessi sunt quod ipsi, pro utilitate sua, dederunt, cesserunt et tradiderunt, nomine pure et perpetue venditionis, fratri Johanni, portario Cistercii, ad opus porte Cistercii, unam petiam prati quam habebant in territorio sive finagio de Fange, sitam juxta bordam fratrum Cisterciensium, pro pretio novem librarum divionensium monete. De quibus plenam perfectam et integram solutionem receperunt ab dicto portario Cistercii in pecunia numerata exceptioni non numerate et non tradite sibi pecunie. Reunutiantes penitus et expresse. Et de dicta petia prati dicti Radulphus et Osanna, uxor ejus, penitus se devestientes, dictum fratrem Johannem portarium nomine porte Cistercii corporaliter investiverunt, et in corporalem possessionem miserunt, pro voluntate ipsius portari successorumque ejusdem, sine contradictione alicujus modis omnibus omnibus et omni tempore facienda. Tenentur insuper et promiserunt memorati Radulphus et Osanna, sub obligatione omnium bonorum suorum mobilium et immobilium, et per sacramentum suum, pro se et pro suis heredibus, prestitus corporale dictam petiam prati memorato fratri Johanni, portario Cistercii, ejusque successoribus defendere et garantire perpetuo contra omnes, et in nullo decetero per se vel per aliquos alios aliquo modo contravenire. Et si forte contigeret quod processu temporis supradicti Radulphus et Osanna vel heredes sui dictam petiam prati supradicto portario Cistercii vel successoribus ejusdem nollent vel non possent garantire, sicut premissum est. Assignaverunt eidem portario duas petias terre arabilis, quarum una sita est ad pedem montis, inter Merdein et Viseen, juxta terram Theobaldi Fossorii ex una parte, et juxta terram Vaudrici Oul de Chieure ex altera. Altera vero sita est in loco illo ubi dicitur En Latampnere, ad quas portarius Cistercii, qui pro tempore fuerit recereret et ipsas teneret et possideret et de ipsis tanquam de rebus suis propriis sine contradictione vel impedimento alicujus suam omnimodam faceret voluntatem. Nec predictas duas petias terre supradicti Radulphus et Osanna vel sui heredes dare, vendere, obligare seu aliquo modo a se alienare poterunt, nisi de portarii Cistercii qui pro tempore fuerit licentia speciali. Hanc autem venditionem cum assignatione predicta Raymundus, Stephanus, Hugo, Odeuns, Prierus et Amica, liberi supradictorum Radulphi et Osanne, voluerunt, laudaverunt et concesserunt et ratam ac firmam habuerunt, et in nullo decetero per se vel aliquos alios ratione vel occasione seu jure avoerie vel tutele aut minoris etatis seu minoris pretii contravenire promiserunt, et tactis Sacrosanctis Evangeliis corporaliter juraverunt. Renuntiaverunt insuper omni auxilio juris civilis et canonici et consuetudinis presentis et future et etiam omnibus quibus contra hec aliquo modo aliquando venire possent vel se tueri. In premissorum aut omnium testimonium et munimen, ad petitionem supradictorum Radulphi et Osanne et liberorum ipsorum scilicet Raymundi, Stephani, Hugonis, Odeum, Prierum et Amice, presentibus litteris sigillum nostrum apposuimus. Actum anno Domini Mo CCo quinquagesimo septimo, mense maio.